കൊടുവള്ളി സ്വദേശിയെ കൊലപ്പെടുത്തിയ കേസ്: സൗദിയില് രണ്ട് മലയാളികള്ക്ക് വധശിക്ഷ ഇനി രക്ഷപ്പെടാന് വഴി മാപ്പ് മാത്രം പ്രതികള്ക്ക് മാപ്പ് നല്കില്ലെന്ന് ഉറപ്പിച്ച് സമീറിന്റെ കുടുംബം ദമാം: സൗദി അറേബ്യയിലെ ജുബൈലില് കോഴിക്കോട് കൊടുവള്ളി സ്വദേശി സമീറിനെ കൊലപ്പെടുത്തിയ കേസിലെ പ്രതികളുടെ വധശിക്ഷ അപ്പീല് കോടതി ശരിവെച്ചു. ഇതോടെ മലയാളികള് ഉള്പ്പടെ ആറ് പേരാണ് വധശിക്ഷ ഉറപ്പിച്ചത്. ഹവാല പണമിടപാട് നടത്തിയിരുന്ന സമീറില്നിന്ന് പണം കവരുന്നതിനായി സൗദി യുവാക്കള് ഉള്പ്പടെയുള്ളവര് തട്ടിക്കൊണ്ടുപോകുകയായിരുന്നു. പണം കണ്ടെത്താത്തതിനെത്തുടര്ന്ന് മൂന്നുദിവസം ബന്ദിയാക്കി മര്ദിച്ചു. ഇതിനിടയില് മരണം സംഭവിച്ചതായാണ് കോടതി കണ്ടെത്തിയത്. കേസില് അല്കോബാറില് ഡ്രൈവറായ തൃശ്ശൂര് കൊടുങ്ങല്ലൂര് എരിയാട് സ്വദേശി നൈസാം സാദിഖ് നിസാമുദ്ദീന്, കോഴിക്കോട് കുറ്റ്യാടി സ്വദേശി അജ്മല് ഹമീദ്, സൗദി പൗരന്മാരായ ഹുസൈന്, അസ്വദ്, ഇദ്രീസ് എന്ന അബുറവാന്, അലി എന്നിവരാണ് പ്രതികള്. ജുബൈല് ക്രിമിനല് കോടതി വിധിച്ച വധശിക്ഷയാണ് ദമാം അപ്പീല് കോടതി ഇപ്പോള് ശരിവെച്ചത്. കോഴിക്കോട് കൊടുവള്ളി മുക്കിലങ്ങാടി കൂടത്തിങ്ങല് അയമ്മദ് കുട്ടികദീജ ദമ്ബതിമാരുടെ ഏഴ് മക്കളില് അഞ്ചാമത്തെയാളാണ് സമീര്. അഞ്ചുവര്ഷംമുമ്ബ് ചെറിയ പെരുന്നാള്ദിവസം പുലര്ച്ചെ സമീറിനെ മരിച്ചനിലയില് കണ്ടെത്തുകയായിരുന്നു. ജുബൈലില് വര്ക്ക്ഷോപ്പ് മേഖലയില് നഗരസഭാ മാലിന്യപ്പെട്ടിക്കുസമീപം പുതപ്പില് മൂടിക്കെട്ടിയ നിലയിലായിരുന്നു മൃതദേഹം. ഈ സംഭവത്തിന് മൂന്നുദിവസം മുമ്ബ് കാണാതായ സമീറിനുവേണ്ടി പോലീസും ബന്ധുക്കളും തിരച്ചില് നടത്തുന്നതിനിടയിലാണ് മൃതദേഹം കണ്ടെത്തിയത്. ശരീരത്തിലെ മുറിവുകളും സാഹചര്യത്തെളിവുകളും അനുസരിച്ച് കൊലപാതകമാണെന്ന് പോലീസ് നിരീക്ഷിച്ചു. ജുബൈല് പോലീസിലെ ക്രിമിനല് കേസ് മേധാവി മേജര് തുര്ക്കി നാസ്സര് അല് മുതൈരി, രഹസ്യാന്വേഷണവിഭാഗം ക്യാപ്റ്റന് അബ്ദുല് അസീസ്, ക്യാപ്റ്റന് ഖാലിദ് അല് ഹംദി എന്നിവര് നടത്തിയ ഊര്ജിതമായ അന്വേഷണമാണ് പ്രതികളെ വലയിലാക്കിയത്. വധശിക്ഷ വിധിക്കപ്പെട്ടതോടെ ദയാഹര്ജി നല്കാനുള്ള ഒരുക്കത്തിലാണ് പ്രതികള്. സമീറിന്റെ കുടുംബം മാപ്പ് നല്കിയാല് പ്രതികള്ക്ക് വധശിക്ഷയില്നിന്ന് രക്ഷപ്പെടാം. എന്നാല് പ്രതികള്ക്ക് മാപ്പ് നല്കില്ലെന്ന് സമീറിന്റെ ജ്യേഷ്ഠന് താജുദ്ദീന് പറഞ്ഞു. ഭാര്യയും മകനും മകളുമടങ്ങുന്ന കുടുംബത്തിന്റെ ഏകആശ്രയമായിരുന്നു സമീര്.